Foto: Anadolija



TISUĆE ljudi okupile su se u subotu u hercegovačkom gradiću Jablanica kako bi obilježili 74 godine od velike bitke na Neretvi u kojoj su udružene njemačke, talijanske, ustaške i četnike postrojbe bezuspješno pokušale uništiti glavninu partizanskih snaga.



Obilježavanje obljetnice vojne operacije koja je u povijesnim dokumentima ostala zabilježena kao četvrta neprijateljska ofenziva organizirao je bosanskohercehovački SABNOR, a pokrovitelj je bilo Ministarstvo branitelja Federacije BiH.



Uz sudionike iz BiH, u Jablanicu su prispjeli i pripadnici antifašističkih udruga iz država regije. Tamo su uz simbole partizanskog pokreta iz Drugog svjetskog rata položeni vijenci na spomen obilježja, a od političara to su učinili predsjednik Socijaldemokratske partije BiH (SDP BiH) Nermin Nikšić i demokratske fronte (DF) Željko Komšić.



Među sudionicima obilježavanja obljetnice bitke na Neretvi bio je i Hrvoje Mimica, koji je još kao tinejdžer postao borcem u Drugoj dalmatinskoj proleterskoj brigadi.



"Bila je to bitka za ranjenike"



Novinarima je u subotu kazao kako su upravo njegovi suborci podnijeli veliki teret u probijanju neprijateljskog obruča. "Bila je to prije svega bitka za ranjenike", kazao je danas 93-godišnji Mimica koji je nakon bitke na Neretvi prošao i onu još težu, na Sutjesci.



Operacija "Fall Weiss", kako su Nijemci nazvali bitku na Neretvi, imala je za cilj okruženje i potpuno uništenje glavnine partizanskih snaga koje su se 1943. borile na području BiH.



U tromjesečnim borbama, od siječnja do ožujka 1943., partizani su uspjeli odbaciti većinu njemačkih napada, nanijeti teške gubitke Talijanima i potom u proboju iz obruča, prešavši preko mosta kojega su minirali, razbiti glavninu četničkih snaga na lijevoj obali Neretve.



Partizani su uspjeli spasiti većinu od gotovo četiri tisuće ranjenika koji su se također našli u okruženju.

Tekst se nastavlja ispod oglasa